b'\n_START_ARTICLE_\nAVRO turneringen 1938\n_START_PARAGRAPH_\nAVRO turneringen 1938 var en skakturnering med otte af tidens absolut st\xc3\xa6rkeste spillere, som foregik i Holland med det hollandske radioselskab Algemeene Vereeniging Radio Omroep som sponsor._NEWLINE_Turneringen blev spillet i ti hollandske byer p\xc3\xa5 skift. Oprindeligt begyndte man at forberede turneringen i 1936, mens hollandske Max Euwe var verdensmester, og han havde indvilliget i at m\xc3\xb8de turneringsvinderen i en match. I mellemtiden tilbageerobrede Alexander Aljechin titlen, og han gav ingen garanti. Da Paul Keres vandt turneringen (p\xc3\xa5 det indbyrdes resultat mod Reuben Fine), var Aljechin mere interesseret i en match mod Mikhail Botvinnik, men var dog ikke afvisende. Bl.a. p\xc3\xa5 grund af 2. verdenskrig kom det dog aldrig til en match._NEWLINE_Efter verdenskrigen kom AVRO turneringen til at udg\xc3\xb8re grundlaget for den turnering, hvor verdensskakforbundet FIDE skulle finde afl\xc3\xb8seren for den i 1946 afd\xc3\xb8de verdensmester Alexander Aljechin.'